† Remigius Sancte Lugdunensis sedis archiepiscopus, et cum eo Ado reverentissimus archiepiscopus Viennensis, Liudo quoque Augustudunensis episcopus, necnon et Girbaldus Cabillonensis, Bernaldus etiam matiscensis, reverendi episcopi, sed et Leuboinus, corepiscopus Lugdunensis, simul que acceptabilis multitudo canonicorum ac monacorum, archidiaconorum, abbatum, ac reliquorum ordinum, secundum Dei voluntatem, in suburbio Cabilonensi nobiscum congregata, apud basilicam Sancti Laurentii que juxta menia civitatis ejusdem constructa est, omnibus Christum per orbem quadrifidum adorantibus, pacis concordieque munus. Notum sit cunctis quod, residentibus nobis in eadem ecclesia ante fati martiris nomine insignita, anno Dominice incarnationis DCCC. LXXIII, regni Domni Karoli III, post mortem nepotis sui Lotharii, in Burgundia; venit igitur in ipso concilio quidam presbiter nomine Leuterius, prepositus et advocatus canonicorum sancti Marcelli martiris, et, stans in medio sinodi, monstravit nobis, per privilegia ejusdem loci, ipsam ecclesiam in qua residebamus, a regibus ipsius loci constructoribus, ex consensu episcoporum Cabilonensis civitatis, fuisse tributam, eamque injuste, per incuriam et negligentiam, perditam haberent; de qua re domnum et fratrem nostrum preclarum, videlicet virum Girbaldum episcopum, interrogantes quid ei placeret, ut justis rebus fuit semper annuens, dixit: si hec a nostris antecessoribus jam dicto loco donata, ut superna nobis patescerent limina, hec ipsa ex nostra parte dare debuissemus ei donaria, sed quia hujusce cause evidentia nobis monstrantur scripta quod eatenus a nobis ipsa tenetur ecclesia, decernat sanctitas vestra quid nos conveniat agere. Cujus verba audientes, ex ipsius cuncteque illius congregatione canonicorum consensu, judicavimus Sancto Marcello ipsam ecclesiam reddi. Atque, ut deinceps illi servientes possiderent, cunctum concilium nostrum per has litteras laudavit et firmavit, hac in ipso tomo contradixit, ut quicumque clericus vel laicus contrariare presumpserit, humanis legibus convictus etiam divinis usque ad emendationem sub anathemate foret. Hanc autem scripturam fieri precepimus, ac, ut futuris temporibus teneatur, manibus roboravimus. Remigius, humilis episcopus. S. Ado, Viennensis episcopus. S. Liudo, Sancte Eduensis episcopus. S. Bernaldus, Matiscensis episcopus. S. Girbaldus Cabilonensis episcopus. S. Lebonius corepiscopus. S. Heriboldus monachus. S. Herpinus abbas. S. Eudo humilis abbas. S. Teodbertus diaconus. S. Gondrannus presbiter. S. Bertras diaconus. S. Gontardus abbas. S. Levifingus archidiaconus. Data anno incarnationis Dominice DCCC LXXIII°, regno Domni Karoli in Burgundia III°. XII k jun. Marcellus non meritus levita scripsit et roboravit, in Dei nomine feliciter, amen.